Tháinig borradh áirithe arís ar fhoilsiú drámaí don óige sna hochtóidí. Foilsíodh mar shampla Preab san Aer (1980), Clann Lir agus Drámaí Eile (1987) agus Oscar Óg (1990) sa tréimhse seo. Chuir an Gúm amach sraith de dhrámaí aonghnímh don aos óg ag deireadh na n-ochtóidí agus mhair an tsraith seo go dtí lár na nóchaidí. Toisc gur sraith leabhar atá ann, de ghnáth bíonn na drámaí níos faide ná na cinn a fheicimid sna cnuasaigh eile, is cuma má tá siad dírithe ar pháistí óga bunscoile. Ó shin i leith, cé gur foilsíodh cúpla cnuasach gearrdhrámaí, níor cuireadh sraith mar seo ar fáil don óige. Ansin, tháinig drámaí simplí amhail rainn agus rímeanna amach sna nóchaidí nuair a bhí naíonraí ag teacht ar an bhfód. A bhuí le scríbhneoirí amhail Treasa Ní Ailpín, bhí ábhar saibhir ann do chainteoirí óga.